**Μαραθώνιος Ανάγνωσης «Ο Νίκος Καζαντζάκης στον 21ο αιώνα»**

Με ιδιαίτερη χαρά και ενθουσιασμό καθώς και με βαθύ αίσθημα ευθύνης απέναντι στην πολιτιστική παρακαταθήκη που συνιστά το οικουμενικό έργο του σπουδαίου κρητικού λογοτέχνη Νίκου Καζαντζάκη, **οι εκδόσεις Διόπτρα προκηρύσσουν τον Μαραθώνιο Ανάγνωσης «Ο Νίκος Καζαντζάκης στον 21ο αιώνα»**. **Ο Μαραθώνιος Ανάγνωσης συνδέεται με δύο μαθητικούς διαγωνισμούς, τον ομώνυμο Διαγωνισμό Δημιουργικής Γραφής και τον Διαγωνισμό Κόμικ «Ο Νίκος Καζαντζάκης και η 9η Τέχνη»**.

**Ο Μαραθώνιος Ανάγνωσης τελεί υπό την αιγίδα του Υπουργείου Παιδείας, Θρησκευμάτων και Αθλητισμού, του Πανεπιστημίου Δυτικής Μακεδονίας, του Τμήματος Φιλοσοφίας και Παιδαγωγικής της Φιλοσοφικής Σχολής του Αριστοτελείου Πανεπιστήμιου Θεσσαλονίκης και της Σχολής Επιστημών της Αγωγής του Εθνικού και Καποδιστριακού Πανεπιστημίου Αθηνών.**

Τον Φεβρουάριο του 2022, όταν οι εκδόσεις Διόπτρα ανέλαβαν τα πνευματικά δικαιώματα του Νίκου Καζαντζάκη στη χώρα μας, νιώσαμε την ανάγκη να προσφέρουμε στο αναγνωστικό κοινό κάθε ηλικίας, και ιδίως στους νέους, τη δυνατότητα της γνωριμίας και της επαναγνωριμίας με το έργο του, με γνώμονα τη δυνατότητά του να προκαλεί τον αναστοχασμό που έχει ανάγκη η εποχή μας. Έχοντας ως αξίωμα ότι η λογοτεχνία ενός έθνους αποτελεί ένα βαθύ πολιτιστικό αποτύπωμα, την «καρδιά» της ίδιας της κουλτούρας του, το καζαντζακικό έργο συνιστά πολιτιστικό αγαθό που οφείλουμε να μεταλαμπαδεύσουμε στις επόμενες γενιές, διατηρώντας αναλλοίωτο τον διαχρονικό, αιχμηρό και πάντα επίκαιρο χαρακτήρα του.

**Γιατί το έργο του Νίκου Καζαντζάκη;**

Ο Νίκος Καζαντζάκης είναι ένας από τους κορυφαίους Έλληνες συγγραφείς του 20ού αιώνα και ο πιο πολυμεταφρασμένος στο εξωτερικό. Στην εργογραφία του περιλαμβάνονται μυθιστορήματα, θεατρικά έργα, ποιήματα και φιλοσοφικά δοκίμια ενώ ήταν 9 φορές υποψήφιος για το βραβείο Νόμπελ Λογοτεχνίας. Το εύρος και η δυναμική της γραφής του επιτρέπουν να χαρακτηριστεί ως κλασικός συγγραφέας διεθνούς εμβέλειας, τοποθετώντας τον δίπλα σε μεγάλες μορφές της παγκόσμιας λογοτεχνίας. Τα έργα του, πολυεπίπεδα και πολυδιάστατα, αναδεικνύουν ποικίλες αντιθέσεις και συνθέσεις ενώ παράλληλα μελετούν διεξοδικά την ανθρώπινη ύπαρξη, διατηρώντας μια πρωτόγνωρη φρεσκάδα και σφρίγος. Ο Καζαντζάκης γράφει με αγωνία υπαρξιακή, αναλογιζόμενος όλα τα μεγάλα ερωτήματα που δεν αφορούν μόνο την εποχή του αλλά όλες τις εποχές, κι έτσι οι ήρωές του βιώνουν αυτή την αναζήτηση ως διαρκή ανάγκη για νόημα.

**Τι θα αποκομίσουν οι μαθητές/μαθήτριες από τη συμμετοχή τους στους Διαγωνισμούς;**

Σκοπός της μεγάλης αυτής «λογοτεχνικής εκστρατείας» είναι η γνωριμία του νεαρού αναγνωστικού κοινού με το έργο του Νίκου Καζαντζάκη, προκειμένου παιδιά και έφηβοι να εξοικειωθούν με αυτό και να το μελετήσουν με τη βοήθεια των εκπαιδευτικών των Σχολικών Μονάδων τους.

Ο Μαραθώνιος Ανάγνωσης «Ο Νίκος Καζαντζάκης στον 21οαιώνα», ο ομώνυμος Διαγωνισμός Δημιουργικής Γραφής και ο Διαγωνισμός Κόμικ «Ο Νίκος Καζαντζάκης και η 9η Τέχνη»:

* Αποτελούν μια εξαιρετική ευκαιρία να γνωρίσουν τα παιδιά και οι έφηβοι το έργο του σπουδαίου συγγραφέα και να το αγαπήσουν!
* Προάγουν την ατομική, συνεργατική, βιωματική, διερευνητική προσέγγιση της γνώσης και ενθαρρύνουν την ανάπτυξη των λογοτεχνικών δεξιοτήτων και την έκφραση των μαθητών/μαθητριών. Ακόμη, έχουν διαθεματικό χαρακτήρα, συνδυάζοντας το λογοτεχνικό με το καλλιτεχνικό στοιχείο, και μπορούν να συνδεθούν με πληθώρα επιστημονικών και γνωστικών πεδίων όπως η ιστορία, η φιλοσοφία, η ρητορική κ.ά.
* Εντάσσονται στο πλαίσιο των δράσεων και προγραμμάτων φιλαναγνωσίας, καθώς και των καλλιτεχνικών -και διακαλλιτεχνικών- δραστηριοτήτων του Αναλυτικού Προγράμματος Σπουδών του ΥΠΑΙΘΑ, και αποσκοπούν στο να αναδείξουν το καζαντζακικό λογοτεχνικό σύμπαν στους μαθητές του 21ου αιώνα, συμβάλλοντας ταυτόχρονα στον εμπλουτισμό των διδακτικών στόχων και των προσδοκώμενων μαθησιακών αποτελεσμάτων, καθώς τα έργα των διαγωνισμών συνάδουν με τη διδακτέα ύλη ανάλογα με την κάθε σχολική βαθμίδα.

**Ποια είναι η διάρκεια του Μαραθωνίου Ανάγνωσης;**

Ως ημερομηνία έναρξης του Μαραθωνίου Ανάγνωσης ορίζεται η **26η Οκτωβρίου 2024**, εξ αφορμής της ημερομηνίας θανάτου του Νίκου Καζαντζάκη στις 26 Οκτωβρίου 1957, και ως καταληκτική ημερομηνία υποβολής έργων η **31η Μαρτίου 2025**.

**Πώς δηλώνεται η συμμετοχή στον Μαραθώνιο Ανάγνωσης;**

Οι σχολικές μονάδες που επιθυμούν να λάβουν μέρος στον Μαραθώνιο Ανάγνωσης θα μπορούν να δηλώσουν το ενδιαφέρον τους **μέχρι και την 31η Μαρτίου 2025 (ημερομηνία λήξης του Μαραθωνίου) στη Φόρμα Συμμετοχής** που υπάρχει διαθέσιμη στην ιστοσελίδα των εκδόσεων Διόπτρα, στην ενότητα [Μαραθώνιος Ανάγνωσης στα σχολεία](https://www.dioptra.gr/nea/marathonios-anagnosis-sta-sxoleia). Η Φόρμα Συμμετοχής θα συμπληρώνεται από τον/την αρμόδιο/α εκπαιδευτικό ή από τον/τη Διευθυντή/τρια της Σχολικής Μονάδας.

**Ποιος μπορεί να λάβει μέρος;**

* Δικαίωμα συμμετοχής στον Διαγωνισμό έχουν όλοι οι μαθητές και οι μαθήτριες των Σχολικών Μονάδων της Πρωτοβάθμιας και Δευτεροβάθμιας Εκπαίδευσης της ελληνικής επικράτειας, της Κύπρου καθώς και των ελληνικών σχολείων του εξωτερικού.
* Αναφορικά με τις Σχολικές Μονάδες της Πρωτοβάθμιας Εκπαίδευσης, δικαίωμα συμμετοχής έχουν μόνο οι μαθητές και μαθήτριες των τάξεων της Δ΄, Ε΄ και ΣΤ΄ Δημοτικού, καθώς κρίνεται ότι είναι σε θέση να μελετήσουν ουσιαστικότερα και να κατανοήσουν σε μεγαλύτερο βάθος το πολυεπίπεδο έργο του Νίκου Καζαντζάκη.
* Αναφορικά με τις Σχολικές Μονάδες της Δευτεροβάθμιας Εκπαίδευσης, δικαίωμα συμμετοχής έχουν οι μαθητές και μαθήτριες όλων των τάξεων των Γυμνασίων και Λυκείων της Ελλάδας, της Κύπρου καθώς και των ελληνικών σχολείων του εξωτερικού.
* Στον Διαγωνισμό γίνονται δεκτές:

Α. Για την Πρωτοβάθμια Εκπαίδευση (και συγκεκριμένα για την Δ΄, Ε΄ και ΣΤ΄ Δημοτικού): Ατομικές συμμετοχές μαθητών/τριών μέσω των Σχολικών Μονάδων ή/και συλλογικές συμμετοχές σχολικών τμημάτων των Σχολικών Μονάδων.

Β. Για τη Δευτεροβάθμια Εκπαίδευση (για όλες τις τάξεις Γυμνασίων και Λυκείων): Ατομικές συμμετοχές μαθητών/μαθητριών μέσω των Σχολικών Μονάδων. Για τη Δευτεροβάθμια Εκπαίδευση δεν προβλέπεται η επιλογή της συλλογικής συμμετοχής σχολικών τμημάτων.

**Ποια είναι τα έργα που καλούνται να διαβάσουν οι «μαραθωνοδρόμοι»;**

Τα βιβλία που καλούνται οι μαραθωνοδρόμοι να αναγνώσουν και να εμπνευστούν από αυτά, δημιουργώντας ένα δικό τους πρωτότυπο έργο, είναι τα παρακάτω αναφερόμενα ανά σχολική τάξη. Στον κατάλογο των έργων περιλαμβάνονται και τα θεατρικά κείμενα του Νίκου Καζαντζάκη, τα οποία συνάδουν με την ύλη που διδάσκεται σε κάθε σχολική βαθμίδα και τάξη και μπορούν να χρησιμοποιηθούν (είτε με αυτούσιο το κείμενο είτε σε διασκευή) για το ανέβασμα σχολικών θεατρικών παραστάσεων στο πλαίσιο διδασκαλίας του μαθήματος της Θεατρικής Αγωγής **παράλληλα** με τη διεξαγωγή του Μαραθωνίου Ανάγνωσης και του Διαγωνισμού Δημιουργικής Γραφής.

1. **ΔΗΜΟΤΙΚΟ:**

Δ΄, Ε΄ και ΣΤ΄ ΔΗΜΟΤΙΚΟΥ:

ΜΕΓΑΣ ΑΛΕΞΑΝΔΡΟΣ ή/και ΣΤΑ ΠΑΛΑΤΙΑ ΤΗΣ ΚΝΩΣΟΥ

Τα βιβλία συνοδεύονται από Εκπαιδευτικό Πρόγραμμα που μπορείτε να βρείτε [εδώ](https://www.dioptra.gr/educational).

* 1. ΤΟ ΘΕΑΤΡΙΚΟ ΝΙΚΗΦΟΡΟΣ ΦΩΚΑΣ ή/και ΤΟ ΘΕΑΤΡΙΚΟ ΚΩΝ/ΝΟΣ Ο ΠΑΛΑΙΟΛΟΓΟΣ

**ΓΥΜΝΑΣΙΟ:**

Α΄ ΓΥΜΝΑΣΙΟΥ:

* 1. ΜΕΓΑΣ ΑΛΕΞΑΝΔΡΟΣ ή/και ΣΤΑ ΠΑΛΑΤΙΑ ΤΗΣ ΚΝΩΣΟΥ
  2. Τα βιβλία συνοδεύονται από Εκπαιδευτικό Πρόγραμμα που μπορείτε να βρείτε [εδώ](https://www.dioptra.gr/educational).
  3. ΤΟ ΘΕΑΤΡΙΚΟ ΜΕΛΙΣΣΑ
  4. Β΄ ΓΥΜΝΑΣΙΟΥ:
  5. Ο ΑΝΗΦΟΡΟΣ ή/και ΒΙΟΣ ΚΑΙ ΠΟΛΙΤΕΙΑ ΤΟΥ ΑΛΕΞΗ ΖΟΡΜΠΑ
  6. ΤΟ ΘΕΑΤΡΙΚΟ ΙΟΥΛΙΑΝΟΣ Ο ΠΑΡΑΒΑΤΗΣ

1. Γ΄ ΓΥΜΝΑΣΙΟΥ:
   1. ΒΙΟΣ ΚΑΙ ΠΟΛΙΤΕΙΑ ΤΟΥ ΑΛΕΞΗ ΖΟΡΜΠΑ ή/και Ο ΦΤΩΧΟΥΛΗΣ ΤΟΥ ΘΕΟΥ

ΤΟ ΘΕΑΤΡΙΚΟ ΚΑΠΟΔΙΣΤΡΙΑΣ

**ΛΥΚΕΙΟ:**

* 1. Α΄ ΛΥΚΕΙΟΥ:
  2. Ο ΧΡΙΣΤΟΣ ΞΑΝΑΣΤΑΥΡΩΝΕΤΑΙ ή/και ΑΝΑΦΟΡΑ ΣΤΟΝ ΓΚΡΕΚΟ

ΤΟ ΘΕΑΤΡΙΚΟ ΚΟΥΡΟΣ

Β΄ΛΥΚΕΙΟΥ:

* 1. ΑΣΚΗΤΙΚΗ ή/και ΑΝΑΦΟΡΑ ΣΤΟΝ ΓΚΡΕΚΟ
  2. ΤΟ ΘΕΑΤΡΙΚΟ ΧΡΙΣΤΟΦΟΡΟΣ ΚΟΛΟΜΒΟΣ
  3. Γ΄ΛΥΚΕΙΟΥ:
  4. ΚΑΠΕΤΑΝ ΜΙΧΑΛΗΣ ή/και ΑΔΕΡΦΟΦΑΔΕΣ

ΤΟ ΘΕΑΤΡΙΚΟ ΟΔΥΣΣΕΑΣ

**Ποια είναι η σύσταση της κριτικής επιτροπής των Διαγωνισμών;**

1. Η επιτροπή αξιολόγησης του Διαγωνισμού Δημιουργικής Γραφής «Ο Νίκος Καζαντζάκης στον 21ο αιώνα» συγκροτείται από τα εξής μέλη:

Α. Γουλής Δημήτριος, Επίκουρος Καθηγητής Παιδικής Λογοτεχνίας, Παιδαγωγικό Τμήμα Δημοτικής Εκπαίδευσης, Αριστοτέλειο Πανεπιστήμιο Θεσσαλονίκης.

Β. Καλογήρου Γεωργία (Τζίνα), Καθηγήτρια Νεοελληνικής Φιλολογίας και Διδακτικής της, Παιδαγωγικό Τμήμα Δημοτικής Εκπαίδευσης, Εθνικό και Καποδιστριακό Πανεπιστήμιο Αθηνών.

Γ. Κόκορης Δημήτριος, Καθηγητής Νεοελληνικής Γραμματείας, Τμήμα Φιλοσοφίας και Παιδαγωγικής, Αριστοτέλειο Πανεπιστήμιο Θεσσαλονίκης.

Δ. Κωτόπουλος Τριαντάφυλλος, Καθηγητής Δημιουργικής Γραφής και Νεοελληνικής Λογοτεχνίας, Παιδαγωγικό Τμήμα Νηπιαγωγών, Πανεπιστήμιο Δυτικής Μακεδονίας.

Ε. Περαντωνάκης Γεώργιος, Διδάκτωρ Νεοελληνικής Φιλολογίας, Εθνικό και Καποδιστριακό Πανεπιστήμιο Αθηνών, κριτικός λογοτεχνίας.

ΣΤ. Χρυσός Νικόλαος, Αντιπρόεδρος του Ελληνικού Τμήματος της Διεθνούς Εταιρείας Φίλων Νίκου Καζαντζάκη (ΔΕΦΝΚ), συγγραφέας.

1. Η επιτροπή αξιολόγησης του Διαγωνισμού Κόμικ «Ο Νίκος Καζαντζάκης και η 9η Τέχνη» συγκροτείται από τα εξής μέλη:

Α. Γιαννακουδάκης Λευτέρης, συγγραφέας, εκπαιδευτικός, δάσκαλος δημιουργικής γραφής.

Β. Μουλά Ευαγγελία, σύμβουλος εκπαίδευσης φιλολόγων Δωδεκανήσου.

Γ. Νικολόπουλος Αντώνης (Soloύp), γελοιογράφος, δημιουργός κόμικ, διδάκτωρ Πολιτισμικής Τεχνολογίας Πανεπιστημίου Αιγαίου.

Δ. Πανταζής Παναγιώτης, δημιουργός κόμικ, μουσικός.

Μπορείτε να διαβάσετε τις αναλυτικές προκηρύξεις των Διαγωνισμών στην ιστοσελίδα των εκδόσεων Διόπτρα <https://www.dioptra.gr/> και να υποβάλετε τη συμμετοχή σας συμπληρώνοντας την αντίστοιχη φόρμα συμμετοχής.

Για οποιοδήποτε ζήτημα ή ερώτημα σχετικά με τον Μαραθώνιο Ανάγνωσης «Ο Νίκος Καζαντζάκης στον 21ο αιώνα» και τους μαθητικούς διαγωνισμούς που συνδέονται με αυτόν, το οποίο δεν καλύπτεται στις αναλυτικές προκηρύξεις των Διαγωνισμών ή στην ενότητα των Συχνών Ερωτήσεων, μπορείτε να επικοινωνήσετε μαζί μας **αποκλειστικά ηλεκτρονικά** ακολουθώντας τις οδηγίες που θα βρείτε στην ιστοσελίδα μας <https://www.dioptra.gr/>.

Μπορείτε να δείτε [εδώ](https://www.dioptra.gr/category/nikos-kazantzakis/) όλα τα βιβλία του Νίκου Καζαντζάκη που κυκλοφορούν από τις εκδόσεις Διόπτρα.